הגננת (סרט, 2014)

הגננת הוא סרט קולנוע, קופרודוקציה ישראלית-צרפתית משנת 2014 בכתיבתו ובבימויו של נדב לפיד, עם שרית לארי ואבי שניידמן בתפקידים הראשיים. העלילה היא על מערכת יחסים שנרקמת בין גננת בגן ילדים, לבין ילד משורר מחונן בן 5. נדב לפיד זכה בפרס פורום מבקרי הקולנוע בישראל ובפרס חג'ג' לסרט העלילתי הטוב ביותר בפסטיבל הקולנוע ירושלים והיה מועמד לפרס אופיר לתסריט המקורי הטוב ביותר. שי גולדמן היה מועמד לפרס אופיר לצילום הטוב ביותר, אביב אלדמע היה מועמד לפרס אופיר לפסקול הטוב ביותר. בפסטיבל הקולנוע בגואה, זכה לפיד בפרס טווס הכסף לבמאי הטוב ביותר עבור סרט זה, והשחקנית הראשית שרית לארי זכתה בפרס השחקנית הטובה ביותר. נדב לפיד זכה גם בפרס קתדרלת הזהב בפסטיבל הקולנוע האירופי בסביליה ובפסטיבלים נוספים. ב-2018 הופק רימייק אמריקאי בשם The Kindergarten Teacher (אנ') המבוסס על תסריטו של נדב לפיד, עם מגי ג'ילנהול בתפקיד הגננת. נירה בלום (שרית לארי) היא גננת ותיקה ומסורה. בעלה (ליאור רז) הוא מהנדס בתעשייה האווירית ויש להם בן קצין בצה"ל ובת בתיכון. מזה חמש שנים, לאחר מות אמה, היא נמשכת לכתיבת שירה ומשתתפת קבועה בסדנת כתיבת שירה של המשורר עודד (המוכתר). השירה מושכת אותה בצורה כפייתית והיא מתעניינת פחות במה שנעשה בביתה. אחד מהילדים בגן הוא יואב פולק (אבי שניידמן), בן חמש. הוא מגיע מדי יום עם המטפלת שלו מירי (אסתר רדא). לנירה מתברר כי ליואב יש כשרון לשירה. את השירים שהוא מדקלם, מציגה מירי שהיא שחקנית מתחילה באודישנים כאילו היא כתבה. יואב אומר לנירה כי אמו מתה אבל מירי מגלה לה כי הוריו גרושים ואמו גרה בחו"ל עם בן זוג. אביו אמנון (יחזקאל לזרוב) הוא אדם עשיר בעל שתי מסעדות גורמה ופאב. ליואב יש גם דוד בשם אהרון פולק (דן תורן) שהוא משורר שעובד לפרנסתו כמגיה בעיתון. נירה מטפחת את יואב ומנסה להרחיקו מחברו אסי (גיא אורן) שמלמד אותו קללות ומילים גסות. היא נפגשת עם אהרון ומבקשת שידבר עם אמנון שיעזור בפיתוח כשרון השירה של יואב. הוא מבטיח אבל לא מקיים. יש נתק בין שני האחים, אמנון הוא איש העולם הגדול ונהנתן ואילו אהרון הוא משורר מתוסכל, גרוש שבקושי מתפרנס ולא הגיע בחייו לשום הישג. נירה נפגשת עם אמנון אך הוא מתייחס אליה בזלזול. הוא לא מכיר בשירה כערך שאינו מסוגל לתת פרנסה כמו אחיו, אלא רק בהוויות העולם הזה. הוא מפטר את מירי ואוסר על נירה לעודד את כשרון השירה של יואב. נירה ממשיכה בסדרת השירה אצל עודד ואף מתקרבת אליו ומקיימת אתו יחסים אינטימיים. עודד מודיע לה כי הוא מארגן מופע של משוררים ונירה מבקשת ממנו שיתיר ליואב להציג משיריו. היא לוקחת את יואב לערב השירה ללא הסכמת אביו. באירוע משתתפת גם המשוררת נעם פרתום. יואב מתקבל בהתלהבות על ידי הנוכחים שזורקים עליו סוכריות. אמנון פולק כועס עליה, מעביר את יואב לגן אחר ומאיים עליה בתלונה למשטרה. נירה פועלת כעת באופן לא רציונלי. היא עוקבת אחרי אמנון ויואב, מגיעה לגן של יואב ומשכנעת אותו להתלוות אליה לטיול. הם מגיעים לאילת אבל אין לה אפשרות לעבור לסיני. הם מבלים בים ויואב ממשיך בדקלום שירים חדשים כשנירה כותבת אותם מיד. לבסוף יואב מרגיש שהוא למעשה נחטף ושבוי בידי נירה. בעת שהיא מתקלחת הוא נועל אותה ואומר שהיא חטפה אותו והוא רוצה להתקשר למשטרה אחרת לא ישחרר אותה. לנירה אין ברירה והיא מדריכה את יואב איך להתקשר למשטרה ובאיזה מלון הם נמצאים. תוך זמן קצר מתפרצים שוטרים לחדר, אוזקים את נירה ומשחררים את יואב. אתר האינטרנט הרשמי של הגננת "הגננת", במסד הנתונים הקולנועיים IMDb (באנגלית) "הגננת", באתר AllMovie (באנגלית) "הגננת", באתר Rotten Tomatoes (באנגלית) "הגננת", באתר Box Office Mojo (באנגלית) "הגננת", באתר ספר הקולנוע הישראלי "הגננת", באתר Metacritic (באנגלית) "הגננת", באתר אידיבי "הגננת", במסד הנתונים הקולנועיים KinoPoisk (ברוסית) "הגננת", במיזם "אישים" לתיעוד היצירה הישראלית קדדימון לגננת 2014, באתר יוטיוב פרומו לגננת 2014, באתר יוטיוב אבנר שביט‏, הגן הקסום: "הגננת" של נדב לפיד מצדיק את כל השבחים בהם זכה, באתר וואלה, 25 בינואר 2015